|  |  |
| --- | --- |
|  | Република България Министерство на земеделието и хранитеДирекция „Пазарни мерки и организации на производители“ |

…………………………………

………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО И ХРАНИТЕ** **Г-Н КИРИЛ ВЪТЕВ** | **ОДОБРИЛ,****МИНИСТЪР:****КИРИЛ ВЪТЕВ** |

**ДОКЛАД**

от Ирина Лазарова – директор на дирекция „Пазарни мерки и организации на производители“

**Относно:** Проект на Наредба за условията и реда за предоставяне на спешна финансова помощ на земеделските стопани, отглеждащи слънчоглед

**УВАЖАЕМИ ГОСПОДИН ВЪТЕВ,**

На основание чл. 7а от Закона за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз, внасям за одобрение проект на Наредба за условията и реда за предоставяне на спешна финансова помощ на земеделските стопани, отглеждащи слънчоглед.

**Причини, които налагат приемането на акта**

На 6 април 2023 г. влезе в сила Регламент за изпълнение (ЕС) 2023/739 на Комисията от 4 април 2023 година за предвиждане на спешна мярка за подпомагане на секторите на зърнените и маслодайните култури в България, Полша и Румъния (Регламент за изпълнение (ЕС) 2023/739), съгласно който трите държави членки могат да предоставят извънредна финансова помощ на земеделските стопани от секторите на зърнените и маслодайните култури. Регламентът предвижда да бъдат подпомогнати земеделските стопани, пострадали от засиления внос на земеделски продукти, резултат на изградените коридори на солидарността между ЕС и Украйна. Определеният за България бюджет е в размер на 16 750 000 евро (32 759 650 лв.), като се допуска предоставяне на национално съфинансиране до 100% от европейските средства.

След извършен анализ на ситуацията в двата сектора на зърнените и маслодайните култури е установен съществен дисбаланс на пазара на слънчоглед в страната – рязко увеличен внос на украински слънчоглед в страната през 2022 г., който влияе пряко върху българския пазар и оказва натиск върху цените.

По данни на НСИ общото количество маслодаен слънчоглед внесен в Република България от Украйна, през 2022 г. достигна 943 402 тона спрямо 36 163 тона за 2021 г. По данни на Агенция „Митници“ от 01.01.2023 г. до 02.05.2023 г. са внесени 168 779 тона маслодаен слънчоглед с произход Украйна, като за същия период на миналата година от Украйна в страната са влезли 36 859 тона, а през 2021 г. - 2 977 тона.

Екстремните нива на внос на слънчоглед от Украйна в страната, натрупаните големи количества складови наличности и намаленият темп на експорт на практика създадоха сериозен риск за жизнеспособността на българските производители на слънчоглед. Тези фактори създадоха затруднения за реализиране на наличните количества и генериране от приходи от извършваната дейност. В допълнение себестойността на новата реколта се очаква да бъде доста висока предвид продължаващо увеличение променливи разходи за семена, торове, препарати за растителна защита, дизел и пр. Липсата на приходи от продажби на слънчоглед, на фона на увеличаващи се производствени цени, допълнително поставя трудности пред българските производители за поддържане на жизнеспособно икономическото състояние на стопанствата.

Предвид многото затруднения, пред които са изправени производителите на слънчоглед в Република България, на базата на направения анализ и след консултация на заинтересованите страни беше взето решение спешната финансова помощ съгласно Регламент за изпълнение (ЕС) 2023/739 да бъде предоставена на всички земеделски стопани, отглеждащи слънчоглед, които са установени като допустими по Схемата за единно плащане на площ за кампания 2022 г.

За останалите култури, обект на анализа, е установено ограничено или несъществено директно отражение от вноса от Украйна.

С цел да се създаде организация по предоставянето на спешна финансова помощ на земеделските стопани на национално ниво съобразно цитирания по-горе регламент, е необходимо да бъде приет нормативен акт.

**Цели**

Издаването на Наредба за условията и реда за предоставяне на спешна финансова помощ на земеделските стопани, отглеждащи слънчоглед, ще уреди възможността за предоставяне на помощта съгласно Регламент за изпълнение (ЕС) 2023/739. Финансовата помощ по реда на тази наредба се предоставя на земеделски стопани, които са физически лица, еднолични търговци и юридически лица, регистрирани за 2022 г. и 2023 г. по реда на Наредба № 3 от
1999 г. за създаване и поддържане на регистър на земеделските стопани (обн., ДВ, бр. 10 от 1999 г.) за площите им със слънчоглед, изразени в хектари, които са били допустими за подпомагане за кампания 2022 г. по схемата на единно плащане на площ.

В съответствие с изискванията на Регламент за изпълнение (ЕС) 2023/739 помощта ще бъде изплатена на одобрените заявители в срок до 30 септември 2023 г. По този начин се цели да бъдат компенсирани българските земеделски стопани със слънчоглед, които заради засиления внос от Украйна срещнаха трудности при реализацията на своята продукция и търпят финансови загуби.

Предоставянето на спешна финансова помощ ще даде възможност за ефективно компенсиране на сериозния риск пред земеделските стопани от липса на пазарна възвращаемост от произведената реколта, при направени значително по-високи производствени разходи за реколта `2022 година, застрашавайки финансовото обезпечаване на настоящия производствен цикъл.

**Финансови и други средства, необходими за прилагането на новата уредба**

Финансовият ресурс от Европейския фонд за гарантиране в земеделието (ЕФГЗ), необходим за прилагане на наредбата, е в размер на 16 750 000EUR (32 759 650 лв.). Съгласно чл. 2, параграф 2 от Регламент за изпълнение (ЕС) 2023/739 към него могат да бъдат добавени средства от националния бюджет в размер до 100 %.

**Очаквани резултати от прилагането на акта**

С приемането на наредбата ще се осигури национална правна рамка, която урежда условията и реда за предоставяне на спешна финансова помощ на земеделските стопани, отглеждащи слънчоглед, които да бъдат компенсирани за последиците от увеличения внос от Украйна. По този начин ще бъде подпомогната тяхната икономическа стабилност, ликвидността им и възможностите за обезпечаване на сеитбата на новата реколта.

**Анализ за съответствие с правото на Европейския съюз**

Наредбата не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН ВЪТЕВ,**

Във връзка с гореизложеното и на основание чл. 39 от Закона за прилагане на Общата организация на пазарите на земеделски продукти на Европейския съюз и чл. 7а от Закон за нормативните актове, предлагам да одобрите приложената Наредба за условията и реда за предоставяне на спешна финансова помощ на земеделските стопани, отглеждащи слънчоглед.

|  |  |
| --- | --- |
| **Приложение:**  | 1. Наредба за условията и реда за предоставяне на спешна финансова помощ на земеделските стопани, отглеждащи слънчоглед;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от обществената консултация;
5. Постъпили предложения и становища от обществената консултация.
 |

С уважение,

**ИРИНА ЛАЗАРОВА**

*Директор*

РД/ПМОП